連昌宮詞
作者：元稹
朝代：唐

paragraphs: 連昌宮中滿宮竹，歲久無人森似束。
又有牆頭千葉桃，風動落花紅蔌蔌。
宮邊老翁爲余泣，小年進食曾因入。
上皇正在望仙樓，太真同凭闌干立。
樓上樓前盡珠翠，炫轉熒煌照天地。
歸來如夢復如癡，何暇備言宮裏事。
初過寒食一百六，店舍無煙宮樹綠。
夜半月高弦索鳴，賀老琵琶定場屋。
力士傳呼覓念奴，念奴潛伴諸郎宿。
須臾覓得又連催，特敕街中許然燭。
春嬌滿眼睡紅綃，掠削雲鬟旋裝束。
飛上九天歌一聲，二十五郎吹管逐。
逡巡大徧涼州徹，色色龜茲轟錄續。
李謩擪笛傍宮牆，偷得新翻數般曲。
平明大駕發行宮，萬人歌舞塗路中。
百官隊仗避岐薛，楊氏諸姨車鬬風。
明年十月東都破，御路猶存祿山過。
驅令供頓不敢藏，萬姓無聲淚潛墮。
兩京定後六七年，却尋家舍行宮前。
莊園燒盡有枯井，行宮門閉樹宛然。
爾後相傳六皇帝，不到離宮門久閉。
往來年少說長安，玄武樓成花萼廢。
去年敕使因斫竹，偶值門開暫相逐。
荆榛櫛比塞池塘，狐兔驕癡緣樹木。
舞榭敧傾基尚在，文窗窈窕紗猶綠。
塵埋粉壁舊花鈿，烏啄風箏碎珠玉。
上皇偏愛臨砌花，依然御榻臨階斜。
蛇出燕巢盤鬬栱，菌生香案正當衙。
寢殿相連端正樓，太真梳洗樓上頭。
晨光未出簾影黑，至今反挂珊瑚鉤。
指似傍人因慟哭，却出宮門淚相續。
自從此後還閉門，夜夜狐貍上門屋。
我聞此語心骨悲，太平誰致亂者誰。
翁言野父何分別，耳聞眼見爲君說。
姚崇宋璟作相公，勸諫上皇言語切。
燮理陰陽禾黍豐，調和中外無兵戎。
長官清平太守好，揀選皆言由相公。
開元之末姚宋死，朝廷漸漸由妃子。
祿山宮裏養作兒，虢國門前鬧如市。
弄權宰相不記名，依稀憶得楊與李。
廟謨顛倒四海搖，五十年來作瘡痏。
今皇神聖丞相明，詔書纔下吳蜀平。
官軍又取淮西賊，此賊亦除天下寧。
年年耕種宮前道，今年不遣子孫耕。
老翁此意深望幸，努力廟謀休用兵。